PNL şi-a desemnat candidaţii pentru cele mai importante funcţii politice din Constanța. Florin Mitroi este candidatul liberal pentru preşedinţia Consiliului Judeţean.
Totodată, Vergil Chiţac este candidatul liberal pentru Primăria Municipiului Constanţa, potrivit informațiilor transmise de reprezentanţii formaţiunii politice.
PNL a anunțat că filiala din Constanţa şi-a desemnat candidaţii
Liberalii amintesc că Florin Mitroi este primarul localităţii Valu lui Traian din anul 2004. Vergil Chiţac este primarul actual al Constanţei, aflat la primul mandat.
Formațiunea a ținut să sublinieze că alegerile din 2024 sunt "poate cele mai relevante" din ultimii 20 de ani, conform unui comunicat.
Liberalii subliniază că România are runde succesive de alegeri, pe toate planurile. Acestea au loc într-o "perioadă de crize suprapuse care nu dau semne de oprire", susțin liberalii.
"Avem runde succesive de alegeri, pe toate planurile, într-o perioadă de crize suprapuse care nu dau semne de oprire. Avem o ameninţare populistă care se manifestă, în diverse doze, în mai multe partide (…) Un parteneriat liberal este singura opţiune care oferă predictibilitate şi continuitate pentru constănţeni. Contăm pe forţa a doi oameni de administraţie care au demonstrat, prin fapte, ce înseamnă să lucrezi în interesul cetăţenilor şi să faci mult bine", a transmis PNL Constanţa într-un comunicat.
Liberalii spun că Florin Mitroi este unul dintre cei mai experimentaţi profesionişti în administraţie
Liberalii au ținut să sublinieze în același comunicat că Florin Mitroi este unul dintre cei mai experimentaţi profesionişti în administraţie din echipa liberală.
"Fiecare primar din acest judeţ ştie cum a reuşit Florin să transforme Valu lui Traian. Este liderul de dreapta de care are nevoie Consiliul Judeţean, pentru că Florin Mitroi va debloca toate proiectele încremenite în CJ. Consiliul Judeţean are nevoie de un lider şi de o direcţie foarte clară şi noi credem că Florin Mitroi este cel mai în măsură să dea această direcţie acum pentru următorii 4 sau chiar 8 ani", au transmis reprezentanţii PNL Constanţa.
Reprezentanții din Constanța ai Partidului Național Liberal au susținut că Vergil Chiţac a făcut pentru Constanţa, în numai trei ani, ceea ce administraţiile precedente nu au făcut în ultimii 12 ani.
"Termie, CET, stadion, Cazino renovat, spital nou, şcoli reabilitate, parcuri, bulevarde şi parcări, chiar şi transport în comun nou. Mari proiecte. În timp record. Îţi trebuie curaj să duci în spate proiecte de aproape un miliard de euro pentru constănţeni, preponderent din fonduri europene şi să comprimi toate aceste proiecte în timp, pentru că înaintea lui nimeni nu a făcut nimic", a transmis PNL Constanţa.
Formațiunea susține că va intra în cursa electorală cu candidaţi care pot să câştige
Referitor la Primăria Valu lui Traian, liberalii au afirmat că PNL "nu pierde teren".
"Continuitatea proiectelor şi a viziunii lui Florin Mitroi este asigurată de viceprimarul PNL Iulia Iurea, care avem convingerea că va fi viitorul primar", este scris în comunicat.
Formațiunea a susținut apoi că va intra în cursa electorală din 2024 cu candidaţi care "ştiu şi pot să câştige".